Etter at de fire borgerlige partiene fikk på plass en avtale om neste års statsbudsjett, er det klart at HRS beholder statsstøtten på 1,8 millioner kroner, skriver Aftenposten.

– Vi forsøkte å få fjernet støtten til HRS, men så må alle gi og ta i slike forhandlinger, sier Venstres finanspolitiske talsperson Terje Breivik.

Både hans parti og KrF gikk i høst imot statsstøtten til den kontroversielle organisasjonen. Også i Høyre var det flere som ønsket å sløyfe støtten, men i budsjettforslaget fra regjeringen lå den fortsatt inne.

Debatten om Human Rights Service – og om statsstøtten – tilspisset seg i høst.

Organisasjonen har fått kritikk for å nøre opp under konspirasjonsteorier og rasisme, og for mange toppet det seg da HRS ba leserne sende inn bilder for å «dokumentere den kulturelle revolusjonen» i Norge.

HRS selv har avvist at hensikten var å henge ut muslimer.

Frp har gitt sin fulle støtte til HRS. Stortingsrepresentant Kari Kjønaas Kjos sa debatten var «et forsøk på å kneble» den innvandrings- og islamkritiske organisasjonen, og innvandringspolitisk talsperson i Frp, Jon Helgheim, har uttalt at kritikerne ønsker å kneble «dem som peker på en del utfordringer i samfunnet».